पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. कलमना स्थित चिखली झोपड़पट्टी में मंगलवार को अतिक्रमण विरोधी मुहिम के तहत आरपीएफ, जीआरपी व स्थानीय पुलिस ने संयुक्त कार्रवाई में 28 झोपडिय़ों को ध्वस्त कर दिया।
मार्ग बनाने का काम भी शुरू
आरपीएफ व जीआरपी के 40 तथा स्थानीय पुलिस के 147 जवानों ने दक्षिण पूर्व मध्य रेलवे नागपुर के एईएन कनैया गोयल के नेतृत्व में 28 झोपडिय़ों को ध्वस्त किया गया। कार्रवाई सुबह 8 बजे से आरंभ हुई। नोटिस जारी होने के बाद 9 झोपडिय़ों को तो कब्जादारों ने ही खाली कर दिया था, लेकिन 19 को जेसीबी की मदद से गिराना पड़ा। शाम तक वहां रेलवे द्वारा मार्ग बनाने का काम भी आरंभ किया गया। कार्रवाई में लकडग़ंज जोन के एसीपी श्री कुमरे, कलमना के पीआई एस. चव्हाण, लकडग़ंज के पीआई पीपी सोनवणे, इतवारी के पीआई गणेश गरकल आदि उपस्थित थे।
दर्जनों बेघर
कार्रवाई के बाद दर्जनों परिवार बेघर की स्थिति में भटकते दिखाई दिए। कुछ ने पहले ही व्यवस्था कर ली थी, लेकिन अन्य छत की तलाश करते नजर आए। ज्ञात हो कि रेलवे की यह जमीन पिछले कई वर्षों से अतिक्रमण का शिकार रही। वर्तमान में यहां 150 से अधिक झोपडिय़ां हैं। मंगलवार को 28 झोपडिय़ों को ही हटाया है। यह झोपडिय़ां मार्ग बनने में बाधा पहुंचा रही थी।
पहले ही होनी थी कार्रवाई
वर्षों से अतिक्रमण की चपेट में पड़ी रेलवे की इस जगह को खाली करने का मामला न्यायालय में था। न्यायालय का फैसला आते ही गत एक माह पहले कार्रवाई कर झोपडिय़ों को हटाने का निर्णय लिया गया था, लेकिन उस वक्त एलबीटी विरोधी माहौल के कारण स्थानीय पुलिस कार्रवाई में आरपीएफ की मदद नहीं कर पा रही थी। चूंकि मामला संवेदनशील था, इसलिए तनाव की भी आशंका थी। कड़ी सुरक्षा के बीच कार्रवाई को अंजाम दिया गया।
4 घंटे चली कार्रवाई
कार्रवाई को लेकर स्थानीय निवासियों में काफी रोष देखा गया, किंतु तगड़े बंदोबस्त के कारण सभी शांत रहे। अतिक्रमण उन्मूलन कार्रवाई सुबह ८ बजे से होनी थी। चूंकि घर पूरी तरह से खाली ही नहीं हुए थे, इसलिए रेलवे पुलिस ने पहले थोड़ी नरमी दिखाई। दस बजे तक घरों को खाली किया जाता रहा। इसके बाद 4 घंटे चली कार्रवाई में झोपडिय़ों को जमींदोज किया गया।
पेड़ों को भी नहीं बख्शा
कार्रवाई के दौरान पेड़ों को भी नहीं बख्शा गया विशालकाय पेड़ धराशायी होते रहे। उनके संरक्षण की बात यहां हाशिए पर रही।
लालगोदाम में भी चला बुलडोजर
नागपुर. कामठी मार्ग पर लाल गोदाम के पास खाद्य निगम की जगह पर अतिक्रमण का मंगलवार को सफाया किया गया। मनपा व नजूल विभाग के संयुक्त दस्ते ने 12 झोपड़े ढहाए। शुरुआत में नागरिकों ने विरोध जताया, लेकिन पुलिस बंदोबस्त के रहते विरोध बेअसर रहा। लालगोदाम परिसर मौजा इंदौरा खसरा क्र.104,106 में खाद्य निगम की जगह है। वहां कुछ वर्ष से अतिक्रमण है। दाता डेकोरेशन समेत 12 झोपड़े नोटिस देने के बाद भी नहीं हटाए जा रहे थे। आखिर नजूल विभाग ने अतिक्रमण हटाने पर जोर दिया। 9 झोपड़े व 5 दुकानें तोड़ी गईं। आसीनगर जोन के सहायक आयुक्त अशोक पाटील, नजूल के तहसीलदार भंडारकर व नायब तहसीलदार टेकाड़े के मार्गदर्शन में कार्रवाई की गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn